የደኢሕዴን ከፍተኛ አመራሮች በሐዋሳ እየመከሩ ነው
የሁለት ዞኖች ከፍተኛ አመራሮች ታግደዋል የደቡብ ኢትዮጵያ ሕዝቦች ዴሞክራሲያዊ ንቅናቄ (ደኢሕዴን) ከፍተኛ አመራሮች ከሐሙስ ሐምሌ 18 እስከ 22 ቀን 2011 ዓ.ም. ድረስ በሐዋሳ እየመከሩ ነው፡፡ ከፍተኛ አመራሮቹ በክልሉ ውስጥ በተከሰተው ወቅታዊ ችግርና በአገራዊ ጉዳዮች ላይ እንደሚወያዩ፣ በተለይ በድርጅቱ ህልውና ላይ እንደሚያተኩሩም ታውቋል፡፡ የደኢሕዴን ሊቀመንበር ወ/ሮ ሙፈሪያት ካሚል በምክክሩ ላይ ባደረጉት ንግግር፣ በአገር ደረጃና በደቡብ ክልል የፖለቲካና የፀጥታ ጉዳዮች ላይ ወጥ አቋም ያለው አመራር አስፈላጊነትን አውስተዋል፡፡ ከዚህ አንፃርም አመራሩ ራሱን በመፈተሽ ለለውጥ ዝግጁ መሆን እንዳለበት አስታውቀዋል፡፡ እንደ ወ/ሮ ሙፈሪያት ማብራሪያ የደኢሕዴን ህልውና መረጋገጥ የሚችለው፣ አመራሩ ከመቼውም ጊዜ በላይ መንቀሳቀስ ሲችል ብቻ እንደሆነ ነው፡፡ አመራሩ ምንም ነገር እንደማይመጣ በመኩራራት ወይም በወቅታዊ ሁኔታዎች በመሥጋት የሚቀጥል ከሆነ ውጤት እንደማይኖር፣ በወቅቱ ተጨባጭ ሁኔታ ላይ በዝርዝር በመወያየት የድርጅቱ ህልውናን ማስቀጠል ላይ ትኩረት መስጠት እንደሚገባ አስረድተዋል፡፡ ይህ በዚህ እንዳለ ደኢሕዴን የሲዳማ ዞን፣ የሐዋሳ ከተማና የሃድያ ዞን ከፍተኛ አመራሮችን ማገዱንና ለወላይታና ለካፋ ዞኖች አመራሮች ደግሞ ማስጠንቀቂያ መስጠቱን አስታውቋል፡፡ ከክልልነት ጥያቄ ጋር በተያያዘ በተለይ በሲዳማ ዞን ወረዳዎችና በሐዋሳ ከተማ በተፈጸሙ ጥቃቶች የበርካቶች ሕይወት ማለፉን፣ የበርካቶች ቤት ንብረት መውደሙን ተከትሎ የደቡብ ክልል በፌዴራል መንግሥት የፀጥታ አካላት ኮማንድ ፖስት ሥር እንዲተዳደሩ መወሰኑ የሚታወስ ሲሆን፣ በዚህም ምክንያት የደኢሕዴን ሥራ አስፈጻሚ ኮሚቴ በሐዋሳ ከተማ ባደረገው ስብሰባ የአመራሮቹን የዕግድ ውሳኔ አሳልፏል፡፡ በዚህ ስብሰባው የክልሉን የፀጥታ ሁኔታ እንደገመገመ የገለጸው የሥራ አስፈጻሚ ኮሚቴው፣ በተፈጠረ የፀጥታ ችግሮች ሳቢያ የሲዳማ ዞንና የሐዋሳ ከተማን፣ እንዲሁም የሃዲያ ዞን ‹‹የፊት አመራሮች›› እንዳገደ አስታውቋል፡፡ በተያያዘም በወላይታና በካፋ ዞኖች እየታዩ ያሉ ሁኔታዎች የሕግ ተጠያቂነትን የሚያስከትሉ ስለሆኑ፣ አመራሩ የሕዝቡን ደኅንነት ለማስጠበቅ እንዲሠራ ሲል አስጠንቅቋል፡፡ በዚህም ሳቢያ የሲዳማ ዞን አስተዳዳሪ አቶ ቃሬ ጫዊቻና የሐዋሳ ከተማ ከንቲባ አቶ ሱካሬ ሹዳ መታገዳቸውን ለማወቅ ተችሏል፡፡ የሥራ አስፈጻሚ ኮሚቴው በሐዋሳና በአካባቢው ሐምሌ 11 ቀን 2011 ዓ.ም. ክልልነትን እናውጃለን በሚል በተፈጸመ ጥቃት የተጎዱ ቤተሰቦችን መልሶ ለማቋቋም እንደሚሠራ በማስታወቅ፣ የጥፋቱ ተሳታፊዎችም ሆኑ አስተባባሪዎች የሕግ ተጠያቂ እንዲሆኑ እሠራለሁ ብሏል፡፡ አሁን ለተከሰተው ጥፋትም ሆነ እየተስተዋለ በሚገኘው ሥርዓተ አልበኝነት ውስጥ የአመራሩ ሚና ከፍተኛ መሆኑን ያመነው የሥራ አስፈጻሚ ኮሚቴው፣ ይኼንን ለማረም ከሥራ አስፈጻሚ እስከ ታችኛው የአመራር ሥርዓት ድረስ ፈትሾ ዕርምጃ እንደሚወስድ ቃል ገብቷል፡፡ 